[Foto’s] Nog reën vir KZN voorspelFoto: @bravedaveZA/Twitter Die Suid-Afrikaanse Weerdiens (SAWD) het ŉ waarskuwing uitgereik vir nog swaar reën aan die KwaZulu-Natalse kus. Jan Vermeulen, ŉ voorspeller by die weerdiens, het gesê 68 mm reën is teen 08:00 Saterdagoggend oor 24 uur by die Virginia-lughawe, sowat 10km noord van Durban, aangeteken. Teen 08:00 Sondagoggend is ŉ verdere 93 mm aangeteken. Volgens Vermeulen is 190 mm reën teen 08:00 Sondagoggend in Durban-Suid aangeteken. Die gemiddelde maandelikse reënval vir KwaZulu-Natal in Mei is 59 mm. “Dit is ŉ moontlike rekord vir gemiddelde daaglikse reënval in KwaZulu-Natal.” Vermeulen het gesê die beslissende data sal egter eers Maandagoggend beskikbaar wees. Volgens Vermeulen is die kans vir reën Sondag tussen 60-80%. Robert Mckenzie, woordvoerder van die provinsiale nooddienste, het gesê hulle is op ŉ hoë gereedheidsgrondslag. Daar was oor die afgelope 48 uur verskeie noodlottige ongelukke op die provinsie se paaie weens die swaar reën. Die Hazelmere-dam was teen Vrydag 44% vol.